Pencangkuk dan penebah

thumb

Pencangkuk dan penebah (heka dan nekhakha) ialah simbol yang digunakan dalam masyarakat Mesir purba. Ia asalnya sesuatu yang menandakan dewa Osiris dan kemudian menjadi lambang kekuasaan Firaun. Pencangkuk gembala melambangkan keberajaan manakala penebah melambangkan kesuburan tanah. 

Contoh pencangkuk terawal yang diketahui berasal dari Budaya Gerzeh (Naqada II) dan ditemui di makam U547 di Abydos. Menjelang akhir zaman Pradinasti, pencangkuk gembala sudah mapan sebagai simbol pemerintahan. Penebah pada mulanya diasingkan, digambarkan secara sendiri dalam beberapa gambaran adat istiadat diraja yang awal. Lebih kurang pada zaman Dinasti Kedua, pencangkuk dan penebah mula digandingkan.

Satu-satunya contoh pencangkuk dan penebah firaun yang masih wujud berasal dari Makam Tutankhamun. Tongkat-tongkatnya diperbuat daripada gangsa berat yang dilapisi jalur berselang-seli kaca biru, obsidian dan emas, manakala manik penebah diperbuat daripada kayu bersepuh emas.

 Teori tentang kepentingannya 
Tradisionalnya disilangkan di dada semasa dipegang, ia mungkin melambangkan raja sebagai penggembala yang sifat murah hatinya diseimbangi dengan kekuatan. 

Menurut tafsiran Toby Wilkinson, penebah yang digunakan untuk menggiring ternakan, ialah simbol kuasa memaksa raja: sebagai penggembala rakyatnya, pemerintah menggalakkan rakyatnya sekali gus menahan mereka.

Satu lagi tafsiran oleh E. A. Wallis Budge, ialah penebah merupakan alat yang digunakan untuk membanting bijirin.

Percy Newberry, pakar Mesir purba, membuat spekulasi bahawa "penebah" atau "cambuk" Osiris lebih berkemungkinan alat untuk mengumpul ladanum yang serupa dengan yang digunakan pada abad ke-19 di Crete. Beliau memeriksa tinggalan arkeologi barang-barang tersebut dan gambarannya dalam seni, dan mendapati bahawa ia tidak berfungsi sebagai penebah atau cambuk dan mestilah alat lain. Serupa dengan pencangkuk, beliau juga menyatakan bahawa barang-barang ini juga dikaitkan dengan penggembala, yang menggunakannya untuk mengumpul ladanum sementara ternakan mereka meragut di tempat semak samun di mana gam pokok itu dikumpulkan.

 Lihat juga 
Tongkat Sekhem
Tongkat Was

 Rujukan 

Category:Simbol Mesir purba
Category:Regalia
Category:Firaun
Category:Osiris
Category:Budaya Gerzeh